  Анжелика Тихонова корреспондент Удмуртиысь каръёсын коронавирус инфекци вӧлмонэз алон понна «Бадӟым утялскон» («Генеральная уборка») ӵектос азльланьтӥське. Али Ижкарын, Сарапулын, Глазкарын, Воткаын но Можгаын мер транспорт дугдылон интыосты, сюресъёсты, подъездъёсты, корка котыръёсты, мер интывылъёсты тазато. Со сярысь элькун тӧролэн но кивалтэтлэн пресс-службазы ивортэ. 20-тӥ оштолэзе Ижкарын паркъёсты, скверъёсты, мер интывылъёсты тазатыны кутскизы. Утялтӥськись компания отысь покчи архитектура кабъёсты дезинфицировать карыны кичӧлтонэн потӥз. Нырысь ик ӧнерчиос карысь Шор площадьысь но П. И. Шувалов нимо скверысь перлаосты, жаг тыронъёсты, скамьяосты, фонарьёсты сертификатэн юнматэн дезинфекци суретэн пазязы. Сыӵе ужъёсты арнялы огпол быдэстылозы. Тазатоно интыосъя лыдметэ туннэ нуналлы 15 мер интыос пыртэмын, но со паськытаны быгатэ. Озьы ик 20-тӥ оштолэзе Ижкарысь 112 дугдылонниосты, трос патеръем 2 сюрс 280 коркаосты, 409 мер транспортэз чылкытатӥзы. Со сяна, Камбарской, Ракетной, Маркин нимо, Партизанской, Воткинское шоссе, 9-тӥ Январь, Красной, Милиционной, Майской, Спортивной урамъёсты, Железнодорожной, Широкой, Северной, Раздельной пролкаосты, Копровой потон сюресэз пазязы Воткаын коммунальной ёзэсын ужасьёс Берёзовкаын, шор микрорайонын чылкытатон ужъёс нуизы. Нимысьтыз огазеяськон Берёзовкаысь но 1-тӥ Май урамысь тубатъёсты пазяз. Управляющей компаниос подъездъёсты мисько. Можгаын 29 дугдылонниосты, 68 подъездъёсты но подъезд азьысь интыосты, сюресъёсты пазязы. Глазкарын 65 дугдылонниосты тазатӥзы. Озьы ик Свободы площадьысь, «Горсад» скверысь, Калинин нимо ульчаысь, Карл Маркс нимо бульваръёсысь пыдын ветлон сюресъёсты, скамьяосты, перлаосты, кенертонъёсты миськизы. Со сяна, ӧнерчиос карысь урамъёсты, тротуаръёсты пазяло, жуг-жагез утялто. Управляющей компаниос но ТСЖ-ос трос патеръем коркаосты, котыръёссэ чылкытато. Тодэ вайытом, 17-тӥ оштолэзьысен Глазкарын коронавирусъя карантин ялӥзы, ортчем ньыль нунал ӵоже каре пырись 8 сюрс пала машинаосты эскеризы.  Сарапулын дугдылонниосты чылкытатӥзы – павильонъёслэсь борддоръёссэ, липетъёссэ, скамъяосты, адямиослы сылон интыосты суретъёсын пазязы. Со сяна, карын нуналлы быдэ сюресъёс вылысь жуг-жагез утялто. Со бордын кык бригадаос ужало. Жагез октэм бере уйин сюресъёс вылэ тазатӥсь суретъёс пазяло. «Бадӟым утялскон» ӵектос Удмуртиысь вань каръёсын 2-тӥ оштолэзе ужаны кутскиз Тодэ вайытом, 21-тӥ оштолэзе элькунамы коронавирусэн черлам эшшо 16 адямиез шараязы.  Тегъёс: Мерлык Ижкар Сарапул Можга Удмуртия коронавирус Глазкар  